Ռազան ալ Նաջար

Ռազան Աբդուլ Քադիր ալ-Նաջար (Razan Ashraf Abdul Qadir al-Najjar, 1997 – հունիսի 1, 2018), պաղեստինցի բուժքույր, պարամեդիկ, ով սպանվել է Իսրայելի պաշտպանության բանակի կողմից 2018 թվականին Գազայի սահմանի ցույցերի ընթացքում կամավոր աշխատանքի ժամանակ։ Իսրայելցի զինվորը նրան մահացու կրակել է կրծքավանդակին, երբ նա ձեռքերը վեր է բարձրացրել՝ ցույց տալու, որ զինված չէ և փորձում է օգնության հասնել Իսրայելի սահմանին մոտ գտնվող Գազայի հատվածում գտնվող վիրավորներին։ Իսրայելը սկզբում հերքել է, որ Ռազան ալ Նաջարը ուղղակիորեն թիրախ է եղել և չի հրաժարվել, որ զոհվել է անուղղակի կրակից։ Իսրայելում տեղակայված B'Tselem իրավապաշտպան խումբը նշում է, որ Ալ-Նաջարը սպանվել է դիտավորությամբ։

Ռազան ալ Նաջարը ծնվել է 1997 թվականին Աշրաֆ ալ-Նաջարի (ծն. 1974) ընտանիքում։ Եղել է ընտանիքի 6 երեխաներից ավագը։ Բնակվել է Իսրայելի սահմանի հարևանությամբ գտնվող Քուզա գյուղում։

Իսրայելի պաշտպանության ուժերը հրապարակել են տեսանյութը, որտեղ նա համաձայնել է մասնակցելու բողոքի ակցիաներին որպես կենդանի վահան, ենթադրաբար, Համասի պահանջով։ Հետագայում պարզվել է, որ տեսանյութը լիբանանյան հեռուստաընկերության հետ հարցազրույցից հատված է, որը IDF խմբագրել է ալ-Նաջարի մեկնաբանությունը համատեքստից դուրս՝ մոլորության մեջ գցելու համար։ Իրական, չխմբագրված տեսանյութում, նա Համասի վերաբերյալ ոչ մի հիշատակություն չի արել և իրեն անվանել է «փրկարար կենդանի վահան պաշտպանելու և փրկելու առաջնաճակատի վիրավորներին»։ IDF-ը լայնորեն քննադատության է ենթարկվել տեսանյութի կեղծման համար։

Վկաների ցուցմունքների համաձայն՝ ալ-Նաջարի վրա կրակ են բացել, երբ մյուս բժիշկների հետ միասին ձեռքերը վերև բարձրացրած սպիտակ շապիկներով քայլելով մոտեցել են սահմանի պարիսպին վիրավոր ցուցարարին բուժելու համար։

Վաղ կյանք 
Նաջարի հայրը Իսրայելում աշխատել է մետաղաջարդոնների բնագավառում, մինչև սահմանափակումների ի հայտ գալով չթույլատրեցին դեպի սահման ճամփորդել։ Այնուհետև նա աշխատել է որպես հեծանվի մեխանիկ, սակայն դստեր մահվան ժամանակ գործազուրկ էր։ Ընտանիքն ապրում է Քուզայում հարազատների կողմից տրամադրված բնակարանում՝ սահմանի վրա տեղակայված իսրայելական զինվորների տեսադաշտում։ Նրանց տարածքը տարանջատված է 4 մետր բարձրությամբ բետոնե պատով՝ տեղացի բնակիչներին իսրայելական կրակից պաշտպանելու համար։

Ութ անդամներից բաղկացած ընտանիքում մեծանալով՝ ալ-Նաջարը ականատես է եղել երեք պատերազմների՝ 2008-2009 թվականների Գազայի պատերազմ, Ամպամած սյուն գործողություն, երբ նա 16 տարեկան էր և 7 շաբաթյա Անխորտակելի ժայռ գործողությունը։ Չկարողանալով համալսարանական կրթություն ստանալ, սովորել է վայելչագրություն, ինչպես նաև բուժքույրական դասընթաց է անցել։

Ծանոթագրություններ 

Պաղեստինցի բուժքույրեր
Իսրայելա-պաղեստինյան հակամարտություն